Eskom: ‘Kragnetwerk onder druk’[OPVOLG] Eskom het Donderdag om 17:41 bevestig Fase 1-beurtkrag word ingestel. Betoging by Eskom se Megawatt Park in Johannesburg (14 Junie 2018). Foto: Twitter via @NUM_Media Ná ŉ dag van protesaksie by verskeie Eskom-kantore en -kragstasies het die nasionale kragvoorsiener ŉ beroep op verbruikers gedoen om elektrisiteitverbruik te verminder om beurtkrag te voorkom. Eskom het laat Donderdagmiddag in ŉ verklaring gesê die nasionale kragnetwerk is onder druk weens die dag se betogings en daarom word verbruikers gevra om tot 20:00 geisers, verwarmers, swembadpompe en alle nie-noodsaaklike elektriese toestelle af te skakel. “Eskom werk saam met ander nasionale strukture en belanghebbendes om die kragstasies aan die gang te hou te midde van die protesaksie. As ŉ laaste uitweg sal Eskom sy kragstelsel-gebeurlikheidsplanne implementeer, insluitend beurtkrag, om ŉ totale afsluiting van die nasionale kragstelsel te verhoed,” lui die verklaring. Indien beurtkrag wel toegepas moet word, sal dit volgens munisipaliteite se gepubliseerde beurtkragskedules gedoen word, het Eskom gesê. Eskom-kliënte kan Eskom se webtuiste besoek vir die beurtkrag-skedules. Intussen het Stad Tshwane Donderdagaand op sy amptelike Twitter-profiel bevestig dat beurtkrag reeds in verskeie gebiede in die munisipaliteit ingestel is. Khulu Phasiwe, Eskom se nasionale woordvoerder, het op Twitter foto’s gedeel van betogers wat voorwerpe brand en paaie afsper (14 Junie 2018). Foto: Twitter via @KhuluPhasiwe Maroela Media het vroeër berig lede van die vakbonde NUM en Numsa het Donderdag in groot groepe buite Megawatt Park in Johannesburg saamgedrom. Die werkers eis ŉ salarisverhoging, maar Eskom het reeds vroeër gesê die kragvoorsiener se benarde finansiële posisie laat hom nie toe om enige verhogings aan te bied nie. Eskom het ook vroeër gesê dat die betogings met sabotasie en intimidasie gepaardgegaan het en dat daar verskeie voorvalle was waar personeel aangeval is, paaie versper is en elektrisiteitsinfrastruktuur opsetlik beskadig is. Steenkoolaflewerings per pad is ook weens veiligheidsredes gestaak. Numsa het Donderdagmiddag op sy amptelike Twitter-profiel gesê Eskom het sewe dae kans om op die vakbonde se eise te reageer of daar sal ŉ “nasionale afsluiting” van die kragstelsel wees. Eskom het gesê hy sal deurlopend nuwe inligting deurgee oor die stand van kragtoevoer in die land.